Kyselyvastaus

**Asiakirjan tunnus:** KT1016

**Päivämäärä**: 24.3.2025

**Julkisuus:** Julkinen

**Irak / Maakappaleen päivitys: Sadristinen liike, nykytilanne**

**Iraq / Update: The Sadrist Movement, current situation**

Kysymykset

1) Mikä on sadristisen liikkeen nykytilanne?

Questions

*1) What is the current situation of the Sadrist movement?*

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

# Mikä on sadristisen liikkeen nykytilanne?

Shiialaisen populistisen uskonoppineen Muqtada al-Sadrin johtama sadristinen liike (arabiaksi *al-Tayyar al-Sadri*, englanniksi *Sadrist Movement* tai *Sadrist Trend*) muodostaa yhden Lähi-idän suurimmista islamistisista sosiopoliittisista suuntauksista[[1]](#footnote-1), jolla arvioidaan olevan Irakissa kahdesta kolmeen miljoonaa kannattajaa[[2]](#footnote-2). Liike ei ole missään vaiheessa määritellyt itselleen tarkkaa poliittista ideologiaa tai ohjelmaa, vaan se on perustunut historiallisesti merkittävästä shiiaoppineiden suvusta polveutuvan Sadrin kykyyn mobilisoida Irakin marginalisoiduista yhteisöistä tulevat uskonnollisesti motivoituneet kannattajansa niin vaaleihin, mielenosoituksiin kuin väkivallan käyttöön.[[3]](#footnote-3) Sadrin poliittisen toiminnan keskeisenä tavoitteena on ollut syrjäyttää Irakia hallitseva shiiaislamistinen liittouma (arabiaksi *Al-Ittar al-Tanziqi,* englanniksi *Coordination Framework*) ja korvata se omilla kannattajillaan.[[4]](#footnote-4) Sadr on vaihtanut kantojaan eri poliittisiin kysymyksiin usein ja ajoittain myös kokonaan jättäytynyt politiikan ulkopuolelle, mutta hänen pääasiassa alempiin sosiaalisiin luokkiin kuuluvat kannattajansa ovat suunnanmuutoksista huolimatta pysyneet lojaaleina.[[5]](#footnote-5) Sadrin poliittiselle uusiutumiskyvylle on haettu selitystä joko hänen poikkeuksellisista strategisista kyvyistään tai hänen ja hänen kannattajiensa mielialojen ailahteluista, mutta liikettä laajasti tutkineiden Renad Mansourin ja Benedict Robin-D’Cruzin johtopäätösten mukaan selitys Sadrin ajamalle politiikalle löytyy ennen kaikkia tarkastelemalla hänen liikkeensä perustana olevaa erittäin paikallisella tasolla tapahtuvaa sosiaalista toimintaa, josta puuttuu tehokas keskushallinto ja muodollinen organisaatiohierarkia. Sadrin tehtävänä organisaatiossa on täten sovitella liikkeensä kirjoon kuuluvien erilaisten paikallistoimijoiden pyrkimyksiä, jotka voivat olla keskenään hyvinkin ristiriitaisia.[[6]](#footnote-6)

Sadristinen liike oli Irakin lokakuun 2021 parlamenttivaalien yllätysvoittaja saatuaan 73 paikkaa kaikkiaan 329:sta. Sadristien menestys perustui osittain vaalien ennätyksellisen alhaiseksi jääneeseen äänestysprosenttiin sekä heidän kykyynsä hyödyntää ehdokkaiden asettamisessaan vuonna 2020 voimaan tullutta uutta vaalilakia muita puolueita taitavammin.[[7]](#footnote-7) Vaalivoitosta huolimatta sadristit eivät kuitenkaan onnistuneet kokoamaan hallituksen muodostamiseen vaadittua enemmistöä muiden shiiapuolueiden vastustuksesta johtuen, minkä seurauksena Sadr määräsi liikkeensä kansanedustajat luopumaan eduskuntapaikoistaan kesäkuussa 2022. Saman vuoden elokuussa Sadr ilmoitti kokonaan vetäytyvänsä politiikasta, mistä seurasi Bagdadissa ainakin 22 hengen kuolemaan johtaneita väkivaltaisia yhteenottoja sadristien rauhanprikaatien (*Saraya al-Salam, Peace Brigades*) ja kansanjoukkojen (*Al-Hashd Al-Shaabi, Popular Mobilization Forces*) välillä.[[8]](#footnote-8) Huhtikuussa 2023 Sadr ilmoitti lakkauttavansa liikkeensä toiminnan vuoden ajaksi. Syyksi hän mainitsi korruption kitkemisen kannattajiensa riveissä[[9]](#footnote-9), millä hän todennäköisesti viittasi tarpeeseen erottaa liikkeestä hänen maineelleen ja toiminnalleen haitallisia äärilaitoja[[10]](#footnote-10). Sadristit boikotoivat Irakissa joulukuussa 2023 järjestettyjä aluevaaleja[[11]](#footnote-11) ja osoittivat mieltään niiden järjestämistä vastaan[[12]](#footnote-12).

Sadr lopetti hiljaiselonsa huhtikuussa 2024, kun hän ilmoitti ryhmänsä paluusta politiikkaan uudella nimellä Shiialainen kansanliike (*al-Tayyar al-Watani al-Shi’i,* englanniksi *Shia National Movement* tai *Patriotic Shia Current*).[[13]](#footnote-13) Nimenmuutoksella sekä viimeaikaisilla poliittisilla kannanotoillaan Sadrin uskotaan tavoittelevan itselleen johtoasemaa Irakin shiiojen keskuudessa vuoden 2025 lopulle suunniteltuja parlamenttivaaleja silmällä pitäen.[[14]](#footnote-14) Sadr pyrkii saamaan kilpailevista shiiaryhmistä kannatusta korostamalla itseään korruptionvastaisena ja Irakin etuja ajavana, Iranista ja Yhdysvalloista riippumattomana ehdokkaana. Sadr on pyrkinyt kasvattamaan suosiotaan shiiojen parissa esimerkiksi ajamalla sunnien kannalta kiistanalaisen pyhäpäivän lisäämistä Irakin viralliseen kalenteriin sekä tapaamalla ainoana merkittävänä shiiajohtajana suurajatolla Ali al-Sistanin.[[15]](#footnote-15) Sadr ei ole toistaiseksi ilmoittanut virallisesti aikeistaan parlamenttivaalien suhteen, mutta hänen uutisoitiin kutsuneen 7.3.2025 koolle aiempien kausien kansanedustajiaan muslimien ramadan-kuukauden illallista varten Najafin al-Hannanassa sijaitsevaan residenssiinsä.[[16]](#footnote-16)

Sadristeilla on ollut kireät välit Iraniin liitoksissa oleviin al-Hashd al-Shaabin aseryhmiin. Erityisesti Sadrin rauhanprikaatit ja Asaib Ahl al-Haq -militia ovat olleet keskinäisessä konfliktissa, jonka yhteydessä molemmat osapuolet ovat tappaneet toistensa johtavia komentajia. Lokakuun 2021 vaalivoittonsa jälkeen Sadr vaati kansanjoukkojen lakkauttamista ja karsi itse omien Saraya al-Salam -joukkojensa toimintaa tarkoituksenaan vahvistaa liikkeensä uskottavuutta lakia noudattavana ja valtionhallintoon kuuluvana tahona.[[17]](#footnote-17) Marraskuussa 2021 Sadrin uutisoitiin jäädyttäneen rauhanprikaatiensa toiminnan muualla Irakissa Karbalaa, Najafia, Samarraa ja Bagdadia lukuun ottamatta.[[18]](#footnote-18) Lokakuussa 2022 Sadr jäädytti Irakissa lopunkin aseellisen toimintansa Samarran kaupunkia lukuun ottamatta.[[19]](#footnote-19) Sadr oli tätä ennen jo vuonna 2020 lakkauttanut myös vuoden 2019 mielenosoituksia väkivaltaisesti kukistamassa olleen, sinisiä lakkeja (*Qaba’at Zaraa, Blue Hats*) käyttäneen militiansa[[20]](#footnote-20) toiminnan[[21]](#footnote-21). Poliittisen paluunsa yhteydessä huhtikuussa 2024 Sadrin raportoitiin kehottaneen rauhanprikaatiensa jäseniä ”pysymään valppaina”.[[22]](#footnote-22) Joulukuussa 2024 Shafaq News -uutistoimiston mukaan Sadr on koonnut uuden rauhanprikaatien osaston Najafiin.[[23]](#footnote-23) Maaliskuussa 2025 Sadrin on uutisoitu varoittaneen Saraya al-Salamin jäseniä provosoitumasta kansainvälisistä tapahtumista ja kieltäneen heitä kantamasta aseita.[[24]](#footnote-24) Saraya al-Salamin ja Asaib Ahl Al-Haqin väliset aseelliset yhteenotot ovat silti jatkuneet.[[25]](#footnote-25) Sotilaallisen toiminnan jäädyttämisestä huolimatta Sadrin rauhanprikaatit ovat jatkaneet Irakissa miljardien arvoista taloudellista toimintaansa, johon kuuluu muun muassa maatilojen ja ostoskeskusten ylläpitoa.[[26]](#footnote-26) Tämä toiminta tuottaa sadristeille perinteisiä uskonnollisia veroja ja lahjoituksia huomattavasti merkittävämpää varallisuutta.[[27]](#footnote-27)

Sadrin asejoukot kuuluvat Irakin vahvimpiin, ja ne ovat vaikutusvaltaisia Bagdadin lisäksi etenkin Basrassa ja muualla Etelä-Irakissa.[[28]](#footnote-28) Saraya al-Salam -joukkoja pidetään kurinalaisempina ja yhteistyökykyisempinä verrattuna Sadrin vuosina 2003-2008 johtamaan, sunnimuslimeja vastaan kohdistamastaan sektaarisesta väkivallasta pahamaineiseen Mahdin armeijaan (*Jaish al-Mahdi, Mahdi Army*).[[29]](#footnote-29) Sadr kokosi rauhanprikaatinsa kesäkuussa 2014 Mahdin armeijan riveistä suojelemaan shiialaisia siviilejä ja pyhiä paikkoja ISIS-järjestön aluevaltauksilta Nineven, Salahaddinin, Kirkukin, Diyalan ja Anbarin maakunnissa. Al-Jazeera -uutistoimiston tietojen mukaan Saraya al-Salam koostui lokakuussa 2022 kolmesta divisioonasta (*farq*), jotka jakautuivat kukin edelleen neljään prikaatiin (*liwa*) ja neljään 60-100 taistelijan joukko-osastoon (*fouj*). Kolme prikaateista toimi virallisena osana kansanjoukkoja Salahaddinin maakunnassa. Al-Jazeera arvioi Saraya al-Salamin taistelijoiden kokonaismääräksi 10 000 – 50 000 taistelijaa lokakuussa 2022.[[30]](#footnote-30) Saraya al-Salamin uskotaan kykenevän tarvittaessa mobilisoimaan 100 000 vapaaehtoista, mutta siinä tapauksessa joukkojen varustaminen ja kouluttaminen osoittautuisi haastavaksi sadristien käytettävissä olevilla resursseilla.[[31]](#footnote-31)

## Lähteet

Amwaj Media

12.3.2025. *Gathering with ex-MPs turbocharges talk of Sadr’s return to Iraqi politics.* <https://amwaj.media/en/media-monitor/iftar-banquet-with-ex-mps-heighten-talk-of-sadr-s-return-to-iraqi-politics>(käyty 24.3.2025).

2.5.2024. *Amid new intra-Shiite dynamics, Sadr signals return to Iraqi politics.* <https://amwaj.media/media-monitor/amid-new-intra-shiite-dynamics-sadr-signals-return-to-iraqi-politics> (käyty 24.3.2025).

AP News 14.4.2023. *Populist Iraqi cleric announces suspension of his movement.* <https://apnews.com/article/sadr-iraq-shiite-suspends-corruption-mahdi-c7452158117c0410f641fbd0c2c9f691>(käyty 24.3.2025).

The Arab Weekly 10.7.2022. *Sadr suspends all armed factions, including Peace Brigades.* <https://thearabweekly.com/sadr-suspends-all-armed-factions-including-peace-brigades>(käyty 24.3.2025).

The Brookings Institution/ Alaaldin, Ranj 1.3.2023. *Shiite rivalries could break Iraq’s deceptive calm in 2023.* <https://www.brookings.edu/articles/shiite-rivalries-could-break-iraqs-deceptive-calm-in-2023/> (käyty 24.3.2025).

Carnegie Endowment / Robin-D’Cruz, Benedict 14.9.2022. *Muqtada al-Sadr and the Struggle for Religious Authority*. <https://carnegieendowment.org/research/2022/09/muqtada-al-sadr-and-the-struggle-for-religious-authority?lang=en&center=middle-east> (käyty 24.3.2025).

Chatham House / Mansour, Renad & Robin-D’Cruz Benedict

10/2022. *The Sadrist Movement in Iraq: Between protest and power politics.* <https://www.chathamhouse.org/sites/default/files/2022-10/2022-10-28-sadrist-movement-iraq-mansour-robin-dcruz.pdf> (käyty 24.3.2025).

17.3.2020. *After Latest Turn, Is Muqtada al-Sadr Losing Influence in Iraq?* <https://www.chathamhouse.org/2020/02/after-latest-turn-muqtada-al-sadr-losing-influence-iraq>(käyty 24.3.2025).

EISMENA (European Institute for Studies on the Middle East and North Africa)

/ Al-Kubaisi, Yahya 14.6.2024. *Moqtada Al-Sadr and the Quest to Monopolize Shiite Representation.* <https://eismena.com/en/article/moqtada-al-sadr-and-the-quest-to-monopolize-shiite-representation-2024-06-14>(käyty 24.3.2025).

/ Garret, Juliette & Philipperon, Léa 3.7.2024. *Muqtada al-Sadr’s Political Comeback: What Cards Does He Have Yet to Play?* <https://cfri-irak.com/en/article/muqtada-al-sadrs-political-comeback-what-cards-does-he-have-yet-to-play-2024-07-03> (käyty 24.3.2025).

FPRI (Foreign Policy Research Institute) / Robin-D’Cruz, Benedict & Mansour, Renad 03/2020. *Making Sense of the Sadrists: Fragmentation and Unstable Politics*. <https://www.fpri.org/wp-content/uploads/2020/03/iraq-chapter-1.pdf> (käyty 24.3.2025).

Hudson Institute / Alaaldin, Ranj 26.9.2022. *Post-Election Iraq and Intra-Shiite War.* <https://www.hudson.org/node/45283>(käyty 24.3.2025).

Al Jazeera 13.10.2022. *سرايا السلام.. الجناح العسكري لمقتدى الصدر* (”Saraya al-Salam: Muqtada al-Sadrin aseellinen haara”). <https://www.aljazeera.net/encyclopedia/2022/10/13/%D8%B3%D8%B1%D8%A7%D9%8A%D8%A7-%D8%A7%D9%84%D8%B3%D9%84%D8%A7%D9%85-%D8%A7%D9%84%D8%AC%D9%86%D8%A7%D8%AD-%D8%A7%D9%84%D8%B9%D8%B3%D9%83%D8%B1%D9%8A-%D9%84%D9%85%D9%82%D8%AA%D8%AF%D9%89> (käyty 24.3.2025).

Al-Monitor 12.2.2020. *Who are Sadr’s Blue Hats in Iraq and what side are they on?* <https://www.al-monitor.com/originals/2020/02/muqtada-sadr-iraq-blu-hats.html>(käyty 24.3.2025).

The Media Line

23.8.2024. *From Pro-Iran Militia Leaders to Big Business and Billionaires.* <https://themedialine.org/top-stories/from-pro-iran-militia-leaders-to-big-business-and-billionaires/> (käyty 24.3.2025).

21.2.2024. *Daily Clashes Between Iran-Backed Militias in Iraq Kill Over 200 Fighters.* <https://themedialine.org/by-region/daily-clashes-between-iran-backed-militias-in-iraq-kill-over-200-fighters/>(käyty 24.3.2025).

The New Arab

10.4.2024. *Will Iraq’s Muqtada al-Sadr end his political quarantine?* <https://www.newarab.com/analysis/will-iraqs-muqtada-al-sadr-end-his-political-quarantine>(käyty 24.3.2025).

13.11.2023. *Iraqi cleric Muqtada al-Sadr calls for provincial elections boycott.* <https://www.newarab.com/news/iraq-cleric-muqtada-al-sadr-calls-local-election-boycott>(käyty 24.3.2025).

Reuters 12.5.2024. *Iraqi Shi’ite Cleric Moqtada al-Sadr girds for political comeback.* <https://www.reuters.com/world/middle-east/powerful-iraqi-shiite-cleric-sadr-girds-political-comeback-2024-05-12/>(käyty 24.3.2025).

Rudaw 11.2.2020. *Sadr disbands ‘blue hats’, calls for independent government.* <https://www.rudaw.net/english/middleeast/iraq/110220203>(käyty 24.3.2025).

RUSI (The Royal United Services Institute for Defence and Security Studies)/ Gotts, Isadora 11.11.2021. *Iraq’s Elections: More of the Same.* <https://rusi.org/explore-our-research/publications/commentary/iraqs-elections-more-same>(käyty 24.3.2025).

Shafaq News

19.3.2025. *Sectarianism a Danger: Al-Sadr urges restraint, disarms PSM.* <https://shafaq.com/en/Iraq/Sectarianism-a-danger-Al-Sadr-urges-restraint-disarms-PSM>(käyty 24.3.2025).

19.12.2024. *Saraya al-Salam denies withdrawal from Samarra, confirms formation of new brigade in Najaf.* <https://shafaq.com/en/Iraq/Saraya-al-Salam-denies-withdrawal-from-Samarra-confirms-formation-of-new-brigade-in-Najaf>(käyty 24.3.2025).

15.12.2023. *Sadrist party’s followers lead protests refusing elections in Baghdad.* <https://www.shafaq.com/en/Iraq/Sadrist-party-s-followers-lead-protests-refusing-elections-in-Baghdad>(käyty 24.3.2025).

29.10.2021. *Al-Sadr closes Saraya al-Salam headquarters in all but four governorates, “Goodwill initiative” and “lesson in politics” he says.* <https://shafaq.com/en/Iraq/Al-Sadr-closes-Saraya-al-Salam-headquarters-in-all-but-four-governorates-Goodwill-initiative-and-lesson-in-politics-he-says>(käyty 24.3.2025).

TCF (The Century Foundation)

/ Cambanis, Thanassis 2.5.2019. *Social Engineering in Samarra.* <https://tcf.org/content/report/social-engineering-samarra/>(käyty 24.3.2025).

/ Robin-D’Cruz, Benedict 11.10.2022. *The Sadrist Electoral Machine in Basra.* <https://tcf.org/content/report/the-sadrist-electoral-machine-in-basra/>(käyty 24.3.2025).

The Washington Institute for Near East Policy

/ al-Musawi, Haider 28.4.2023. *Sadr’s Withdrawal and the New Splinter Group of Ashab al-Qadiya*. <https://www.washingtoninstitute.org/policy-analysis/sadrs-withdrawal-and-new-splinter-group-ashab-al-qadiya>(käyty 24.3.2025).

/ Salih, Mohammed 24.6.2024. *Sadr’s Rebranded Political Movement: The Old, the New, and a Reality Check*. <https://www.washingtoninstitute.org/policy-analysis/sadrs-rebranded-political-movement-old-new-and-reality-check> (käyty 24.3.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Chatham House/ Mansour & Robin-D’Cruz 10/2022, s. 2-3. [↑](#footnote-ref-1)
2. The Brookings Institution/ Alaaldin 1.3.2023. [↑](#footnote-ref-2)
3. Carnegie Endowment/ Robin-D’Cruz 09/2022; The New Arab 10.4.2024. [↑](#footnote-ref-3)
4. Chatham House/ Mansour & Robin-D’Cruz 10/2022, s. 13, 17-18; EISMENA/ Al-Kubaisi 14.6.2024. [↑](#footnote-ref-4)
5. Chatham House/Mansour & D’Cruz 17.3.2020; 10/2022, s. 22-23; EISMENA/ Al-Kubaisi 14.6.2024. [↑](#footnote-ref-5)
6. FPRI/ Mansour & Robin-D’Cruz 03/2020, s. 7-10. [↑](#footnote-ref-6)
7. TCF/ Robin-D’Cruz 11.10.2022; RUSI/ Gotts 11.11.2021. [↑](#footnote-ref-7)
8. Chatham House/ Mansour & Robin D’Cruz 10/2022. s. 2. [↑](#footnote-ref-8)
9. AP News 14.4.2023. [↑](#footnote-ref-9)
10. Washington Institute/ al-Musawi 28.4.2023. [↑](#footnote-ref-10)
11. The New Arab 13.11.2023. [↑](#footnote-ref-11)
12. Shafaq News 15.12.2023. [↑](#footnote-ref-12)
13. Washington Institute/Salih 24.6.2024. [↑](#footnote-ref-13)
14. Amwaj Media 2.5.2024; Reuters 12.5.2024; EISMENA/ Garret & Philipperon 3.7.2024. [↑](#footnote-ref-14)
15. Washington Institute/Salih 24.6.2024. [↑](#footnote-ref-15)
16. Amwaj Media 12.3.2025. [↑](#footnote-ref-16)
17. Hudson Institute/ Alaaldin 26.9.2022. [↑](#footnote-ref-17)
18. Shafaq News 29.10.2021. [↑](#footnote-ref-18)
19. The Arab Weekly 7.10.2022. [↑](#footnote-ref-19)
20. Al Monitor 12.2.2020. [↑](#footnote-ref-20)
21. Rudaw 11.2.2020. [↑](#footnote-ref-21)
22. The New Arab 10.4.2024. [↑](#footnote-ref-22)
23. Shafaq News 19.12.2024. [↑](#footnote-ref-23)
24. Shafaq News 19.3.2025. [↑](#footnote-ref-24)
25. The Media Line 21.2.2024. [↑](#footnote-ref-25)
26. The Media Line 23.8.2024. [↑](#footnote-ref-26)
27. TCF/ Robin-D’Cruz 11.10.2022. [↑](#footnote-ref-27)
28. Hudson Institute / Alaaldin 26.9.2022; The Brookings Institution/ Alaaldin 1.3.2023. [↑](#footnote-ref-28)
29. TCF/ Cambanis 2.5.2019. [↑](#footnote-ref-29)
30. Al-Jazeera 13.10.2022. [↑](#footnote-ref-30)
31. FPRI/ Mansour & Robin-D’Cruz 03/2020, s. 30. [↑](#footnote-ref-31)